Predkladacia správa

	Z viac ako 100-tisícovej židovskej komunity žijúcej na území Slovenskej republiky pred druhou svetovou vojnou prežilo holokaust necelých 17 tisíc osôb, čo je menej ako 17 percent jej pôvodného počtu. Dnes ešte žije na Slovensku necelých 1400 Židov, ktorí prežili hrôzy nacistickej a ľudáckej perzekúcie.

	Majetkové hodnoty odňaté protižidovským zákonodarstvom vojnového Slovenského štátu v rokoch 1939 - 1945, ktoré plynuli do rôznych fondov alebo prešli priamo na štát predstavujú podstatný podiel majetku po zavraždených slovenských
Židoch.
	Podľa kategórií ide o nasledovné majetkové hodnoty, ktoré neboli po druhej svetovej vojne vrátené ich pôvodným majiteľom, respektíve oficiálnym reprezentantom židovskej komunity na Slovensku:

1. majetkové hodnoty, ktoré prešli do Fondu pre podporu vysťahovalectva Židov

2. majetkové hodnoty, ktoré prešli na rôzne účty bývalého Ministerstva financií, poťažne prešli priamo do Štátnej pokladne

3. majetkové hodnoty, ktoré prešli na štát a boli odovzdané do správy Fondu pre správu poľnohospodárskych majetkov

Okrem uvedených pohľadávok prešli na Československý štát po roku 1945 ešte aj nasledovné hodnoty:

a, cenné papiere, ktoré boli uložené do nútenej úschovy v peňažných ústavoch

b, nehnuteľnosti, ktoré prešli do vlastníctva vojnového Slovenského štátu a po vojne neboli vrátené, lebo nebolo osôb, ktoré by mohli nárok na vrátenie uplatniť

	Na žiadosť Ústredného zväzu židovských náboženských obcí v SR sa realizovali rokovania o uvedenej problematike. Pri týchto rokovaniach sa ukázalo, že ide o veľmi komplexný problém, ktorý má byť riešený systémovým prístupom vlády SR. Z uvedeného dôvodu sa navrhuje vytvorenie zmiešanej komisie zo zástupcov vlády SR a Ústredného zväzu židovských náboženských obcí v SR na hĺbkovú analýzu problematiky a na vypracovanie návrhu ďalšieho postupu pre vládu SR do 30. novembra 2001.